**Doložka zlučiteľnosti**

**právneho predpisu s právom Európskej únie**

**1. Predkladateľ právneho predpisu:** poslanec Národnej rady Slovenskej republiky Miroslav Beblavý

**2. Názov návrhu právneho predpisu:** Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov

**3. Problematika návrhu právneho predpisu:**

a) nie je upravená v primárnom práve Európskej únie,

b) nie je upravená v sekundárnom práve Európskej únie,

c) nie je obsiahnutá v judikatúre Súdneho dvora Európskej únie.

Vzhľadom na to, že problematika návrhu právneho predpisu nie je upravená v práve Európskej únie, je bezpredmetné vyjadrovať sa k bodom 4. a 5.

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov.

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? | X |  |  |
| 3. Sociálne vplyvy | X |  |  |
| – vplyvy na hospodárenie obyvateľstva, | X |  |  |
| – sociálnu exklúziu, |  | X |  |
| – rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

**A.3. Poznámky**

Fiškálne dôsledky zavedenia nulovej sadzby na reinvestovaný zisk

Zavedenie nulovej sadzby na reinvestovaný zisk bude znamenať krátkodobý výpadok hotovostných príjmov Štátneho rozpočtu. Z dlhodobého hľadiska je predpokladaný vplyv 0% sadzby neutrálny, pretože vlastníci investujú s cieľom inkasovať príjem z investovaného kapitálu. Dôjde tak len k posunu výnosu DPPO v čase. Hodnotu výpadku je veľmi ťažké predvídať, keďže nepoznáme motivácia a ciele investorov. V roku 2016 bola ziskovosť firiem na úrovni necelých 10 mld. Eur, pričom vyplatené dividendy dosiahli 4,5 mld. eur, z toho 2,5 mld. Eur bolo vyplatených do zahraničia (dividendy nemusia súvisieť so ziskom roku 2016). Práve v prípade zahraničných vlastníkov môžeme predpokladať, že ich investičné očakávania (ohľadne výplaty zisku a zdrojov skupinového financovania) sa veľmi nezmenia, a preto budú mať záujem na výplate podielov na zisku - a teda aj priznávaní dane z príjmov aj naďalej.

Výpadok DPPO v hotovostnej metodike (prognóza daňových príjmov február 2018)

|  |  |  |  |  |  |
| --- | --- | --- | --- | --- | --- |
| **Rok** | **2016** | **2017** | **2018** | **2019** | **Podiel výpadku naHDP** |
| **Výnos DPPO v mil. eur** | 3187 | 2612 | 2454 | 2634 |  |
|  |  |  |  |  |
| **Výpadok 10%** |  |  |  | 263 | 0,3% |
| **Výpadok 20%** |  |  |  | 527 | 0,5% |
| **Výpadok 30%** |  |  |  | 790 | 0,8% |
| **Výpadok 40%** |  |  |  | 1053,6 | 1,1% |

Vplyv potenciálneho výpadku DPPO na potrebu dodatočného zadĺženia:

Predpoklad podielu dlhu k 31.12.2018, to jest na začiatku roka 2019 je – 49,9% HDP.

Od 1.1.2019 bude platiť [obmedzenie pre výšku dlhu](http://www.rozpoctovarada.sk/dlhovabrzda/) v prvom pásme 49%-52%[[1]](#footnote-2).

Aj v prípade najpesimistickejšieho scenára, potreby financovania 40% výpadku hotovostného plnenia DPPO by dlh SR dosiahol 51% a neprekročil by tak hranicu prvého pásma dlhovej brzdy. Tú by prekročil až pri takmer 80% výpadku DPPO.

V tomto pásme sa nachádza dlh aj dnes. Veľkosť dlhu v rozmedzí prvého pásma znamená formálnu penalizáciu: *Ministerstvo financií (MF SR) zasiela národnej rade (NR SR) písomné zdôvodnenie výšky dlhu vrátane návrhu opatrení na jeho zníženie.*

Financovanie výpadku príjmov emisiou cenných papierov

a) Štátne pokladničné poukážky

Posledná emisia v objeme 300 mil. eur z februára 2018 predaná so záporným úrokom 0,25% p.a.

b) Štátne dlhopisy

Posledná emisia z februára 2018 v objeme 85 mil. eur so splatnosťou o 13 rokov s úrokom 1,4%.

Ročné náklady na financovanie úrokových nákladov by sa pri súčasných sadzbách pohybovali od 5 do 15 mil. eur. Tieto náklady by boli iba dočasné (max niekoľko rokov) a boli by splatené zvýšenými výnosmi v budúcnosti. V kalkulácii nie sú zahrnuté pozitívne prínosy tohto opatrenia na ekonomický rast a tým aj predpokladané dynamické efekty na výber DPPO.

**A.4. Alternatívne riešenia**

Bezpredmetné

**A.5. Stanovisko gestorov**

Bezpredmetné

1. Hranice pásiem dlhovej brzdy sa postupne, každý rok o percento, znižujú z aktuálnych 50-60% na 40-50% [↑](#footnote-ref-2)